
Inflammaszóma komponensek expressziója és aktivációja agyi endotélsejtekben

A központi idegrendszer immunprivilegizált területnek tekinthető. Ezt a tulajdonságát elsősorban az idegrendszer és a keringési rendszer közötti aktív határfelület, a vér-agy gát biztosítja, amelynek egyik legfontosabb sejttípusa a kapillárisokat alkotó endotélsejt. Egyre több kísérletes bizonyíték van arra, hogy az endotélsejtek képesek a természetes immunitásban résztvevő mintázatfelismerő receptorok (PRR) expressziójára. A PRR-ek egyik legnagyobb tagú családja a NOD-szerű receptorok (NLRs). Bizonyos NLR-ek aktivációjukat követően részt vehetnek egy, a gyulladás során összeszerelődő fehérje komplex, az inflammaszóma kialakításában.
 Kutatócsoportunk megvizsgálta az inflammaszóma aktivációt humán agyi endotélsejtvonalban (hCMEC/D3). Valós-idejű PCR segítségével megállapítottuk, hogy a fő inflammaszóma komponensek (például: NOD2, NLRP3 és kaszpáz 1) expressziója, valamint az inflammaszóma által aktivált IL-1β és -33 mRNS mennyisége megnövekedett a sejtekben lipopoliszacharid (LPS) „priming” és a muramyl dipeptid (MDP) aktiválás hatására. Továbbá sikerült kimutatnunk, hogy IL-1β fehérje mennyisége legnagyobb mértékben a kombinált kezelés során növekedett meg, ami gátolható volt kaszpáz inhibitorral (Z-VAD-FMK). 
Eredményeink alapján arra következtethetünk, hogy agyi endotélsejtekben megvalósulhat az inflammaszóma aktiváció, amely egy új immunológiai szereppel ruházhatja fel ezeket a sejteket.



